ጋዜጣው በ79 ዓመታት አስተዋፅኦ ቢያበረክትም መሻሻል እንደሚገባው ተገለጸ
አዲስ አበባ፡- የአዲስ ዘመን ጋዜጣ ባለፉት 79 ዓመታት ህዝብና መንግሥትን ድልድይ ሆኖ በማገናኘት አገልግሎት ቢሰጥም ከዕድሜው አንጻር በይዘት፣ በጥራት፣ በተደራሽነትና በአሠራር ማሻሻያ ማድረግ እንደሚገበው የሚዲያ ኃላፊዎች ተናገሩ።  የዋልታ ሚዲያና ኮሚኒኬሽን ኮርፖሬት ዋና ሥራ አስፈፃሚ ዶክተር ንጉሴ መሸሻ፤ አዲስ ዘመን ጋዜጣ የኤሌክትሮኒክስ መገናኛ ብዙሃን ከመምጣታቸው በፊት በፖለቲካ፣ በኢኮኖሚና በማህበራዊ ዘርፎች ህዝብና መንግሥትን ድልድይ ሆኖ አገልግሏል። የኤሌክትሮኒክስ መገናኛ ብዙሃን ከተጀመረም በኋላ በተለያዩ ዘርፎች አጀንዳ በመቅረጽ ዝርዝር ጉዳዮችን አንስቶ ለህብረተሰቡ በማቅረብ የተለያዩ አስተሳሰቦች እንዲሰርጹ ማድረጉን ይናገራሉ።  ዕለታዊ ጋዜጣ ሆኖ ያለማቋረጥ በመታትም ግንባር ቀድም መሆኑን ያነሱት ዶከተር መሸሻ፣ አገሪቱ ከምትፈልገው መረጃ አንጻር ግን ጉደለቶች እንዳሉበትም ጠቁመዋል። የህትመት ስርጭቱ እዚህ ግባ የሚባል አይደለም፣ የህትመት ጥራት፤ የዲዛይንና የለይአውት ሳቢ አለመሆን፤ የሚያስተናግዳቸው ጽሑፎች አነስተኛነት፤ ጥልቅ ዜና ትንታኔዎችን በመሥራት የህብረተሰቡን አስተሳሰቦች በሚጠበቅበት ደረጃ አለማስረጹን አመልክተዋል። በአሁን ወቅት እየተስተካከለ ቢሆንም ጫፍ በመርገጥ የመንግሥት አገልጋይ ብቻ መሆንና፣ የአምዶች አንስተኛ መሆን ሌሎች ጉድለቶቹ መሆናቸውም ገልጸዋል።  በቀጣይ እነዚህን ችግሮች በማስተካከል፣ ተዓማኒ ምንጮችን በመጠቀም ትኩስ ዜናዎችን፤ መጣጥፎችን ከሁሉም አቅጣጫ የተቃኘ በማድረግ፤ ጥራት ያላቸው ይዘቶችን ማቅረብ ከቻለም በተለይም በህትመት መገናኛ አውታርነት ሚናው ትልቅ እንደሚሆን አመልከተዋል።  የሸገር ረዳዮ የዜና ክፍል አዘጋጁ ጋዜጠኛ ኃይለገብርኤል ቢኒያም፤ የአዲስ ዘመን ጋዜጣ ከቅርጽ አንጻር ተቀይሯል፤ በይዘትም አንጻር ቀደም ሲል ጋዜጣው የማይነካቸው ጉዳዮች አሁን መንካት ጀምረዋል። መንግሥትን የሚሞግቱና ብዙሃ ሃሳብን ማንጸባረቅ መጀመሩን ያመለክታሉ።  ጋዜጣው፤ ከጥንካሬው ጎን ለጎንም ማስተካከል የሚገባቸው ጉዳዮችም አሉ። የፖለቲካ ፓርቲዎችን በሚፈለገው ደረጃ ማሳተፍ፣ ደረጃውን የጠበቀና ሚዛናዊ የሆኑ ሥራዎችን መሥራት፣ ታማኝ ምንጮችን መጠቀም፣ የአገሪቱን ህዝቦች የሚያንቀሳቀስ አጀንዳ መቅረጽ፤ ከህትመት በተጨማሪ ዘመን አመጣሽ የመገናኛ ብዙሃን አማራጮችን መጠቀም፤ የጋዜጣ ስርጭትን ፈጣንና ተደራሽ ማድረግ፤ የተደራጀ መገናኛ ብዙሃን በመሆን መንቀሳቀስ እንዳለበት ያመላክታሉ።  ከዚህም በተጨማሪ ተቋሙና ጋዜጠኞቹ ተቋማዊና ሙያዊ ነፃነታቸውን በማስጠበቅ የረጀም ጊዜ ግብ ያለው አገራዊ ሥራን አልመው መሥራትም አለባቸው። አስተዳደሩ ይህን የሚመጥን መሆንና መጠናከር ይገባዋል። ከአዲስ አበባ በማለፍም የአገሪቱን ህዝብ በኢኮኖሚ፣ በፖለቲካዊና ማህበራዊ ጉዳዮችን በማንጸባረቅ የአገሪቱን መልክ ማሳየትና ዕድሜውን የሚመጥን ሥራ መሥራት አለበትም ብለዋል።  የኢሳት አዲስ አበባ ስቲዲዮ ምክትል ዋና አዘጋጅና የኤዲቶሪያል አስተባባሪ ጋዜጠኛ ጌራ ጌታቸው በበኩሉ አዲስ ዘመን ጋዜጣ በሁሉም የአገሪቱ ክፍል ተደራሽ፣ ሰፊ ጉዳዮች የሚዘገቡበት አንጋፋ መገናኛ ብዙሃን ነው። ቀደም ባሉት ጊዜ በህብረተሰቡ ውስጥ በመግባት ችግሮችን በማንሳትና በማሳየት “ሰዋዊ” የሆኑ ጉዳዮች ይቀርቡበት ነበር ብለዋል።  ካለፉት ዓመታት ወዲህ ግን ከሰዋዊ ጉዳዮቹ በመውጣት የመንግሥት የፕሮፖጋንዳ ማሽን ሆኖ የቃለ አቀባይነት ሚና ይጫወት ነበር። ከለውጡ በኋላ ባለፉት ሁሉት ዓመታት ወዲህ ከመንግሥት ቃለ አቀባይነት በመውጣት የህዝብ ጉዳዮችን መዳሰስ መጀመሩንና በቅርጽ መሻሻል ማሳየቱን ያነሳሉ።  ጅምሮቹን በማጠናከር በሁሉም የአገሪቱ አጽናፍ ህብረተሰቡ ውስጥ በመግባት “ሰዋዊ” የሆኑ ጉዳዮችን በማንሳት የህብረተሰቡ መስተዋት መሆን አለበት። የሚሠራቸው ሁሉም ይዘቶች ጥራት ያላቸው፣ በማህበራዊ ድረገጾች ከሚወጡት የጠለቁና አንባቢን የሚስቡ ማድረግም እንደሚገባም መክረዋል።  የተደበቁ ችግሮችን በመግለጥ ፍትህ፣ ግልጽነትና ተጠያቂነት እንዲሰፍን መሥራትም። የመንግሥት ኃላፊዎችን ከመደርደር በመውጣት ምሁራንን፣ የተለያዩ የህይወት ተሞክሮ ያለቸውን ዜጎች ማቅረብ ይገባዋል። ተቋማዊ ነፃነቱን ጠብቆ በአገሪቱ ውስጥ መስተካከል የሚገባቸውን በምርመራ ዘገባ በማጋለጥ ህጸጾችንም ለማረም መሥራትም እንደሚያስፈልግም ተናግረዋል።  የኢትዮጵያ ብሮድካስቲንግ ኮርፖሬሽን ዋና ሥራ አስፈፃሚ ዶክተር ንጉሴ ምትኩ፤ አዲስ ዘመን ጋዜጣ በህትመት ዘርፍ ፈር ቀዳጅና አሁንም ጠቃሚና አከራካሪ የተሻሉ አጀንዳዎች የሚያነሳ ጋዜጣ መሆኑን ገልጸዋል። በተለይም በአሁኑ ወቅት ከቀድሞ በተለየ ከመንግሥት ሃሳብ በተጨማሪ የተለያዩ የህብረተሰብ ክፍሎች፣ ተቃዋሚ የፖለቲካ ድርጅቶች እና ምሁራን ብስለት ያላቸው ሃሳቦች የሚያንሸራሽሩበት መሆኑን ጠቅሰው፤ አገራዊ ጉዳዮችንም በማንሳቱ ዜጎችም ያንቡታል ብለዋል።  ጋዜጣውን ከዚህ የተሻለ ለማድረግ አምዶች ሁሉንም የህብረተሰብ ክፍል ለማሳተፍ ቢሰፉ፣ ከመንግሥት የተለየ ሃሳብ ያላቸው ዜጎችም፣ ምሁራንና የፖለቲካ ፓርቲዎች የሃሳብ ፍጭትና ሙግት የሚያደርጉበት አምድ ቢኖር ተመራጭነቱ እንደሚያድግ ጠቅሰዋል።  የአገራዊ አጀንዳዎች መነሻ ጋዜጣ መሆኑን የተናገሩት ዶክተር ንጉሴ በቀጣይም አጀንዳ የመቅረጽ ሥራውን አጠናክሮ በመቀጠል ለብሮድካስት መገናኛ ብዙሃን ግብዓት መሆኑን ማስቀጠል ይጠበቅበታል ብለዋል። አዲስ ዘመን ግንቦት 30/2012አጎናፍር ገዛኽኝ